સરકાર ક્યારેક ગ્રીન કોરિડોરની વાતો કરે છે, કોલ્ડ સ્ટોરેજ કે કોલ્ડ ચેઈન કે સપ્લાય ચેઈન મેનેજમેન્ટ બનાવવાની વાતો કરે છે. જોકે, હકીકતમાં આરંભે શૂરા જેવી નીતિઓમાં સરવાળે ભાગાકાર થાય છે અને ખેડૂતોને પાયમાલ થવાનો વારો આવે છે. ખેડૂતની ઉત્પાદન કિંમત કરતાં બમણી મલાઈ વચેટિયો ખાઈ જાય છે અને પાંચ ગણા ભાવે લારીઓમાં માલ વેચાય છે અને જગતનો તાત માથે હાથ દઈને બેસી રહે છે. આ પરિસ્થિતિમાં સરકારે વાસ્તવમાં કિસાનોની ઈનપુટ અને આઉટપુટ પ્રાઈઝ વચ્ચે સામંજસ્ય જળવાય એ દિશામાં પાયાનું નક્કર કામ કરવાની જરૂરિયાત છે. ખેતી વિષયક ઉદ્યોગોને પ્રોત્સાહન આપવાથી માંડીને કિસાનોની પેદાશ અને વિદેશમાં માર્કેટ મળે, નિકાસની નવી નીતિઓ ઘડાય, તો ભારતનો કિસાન બે પાંદડે થાય! સમગ્ર દેશમાં કિસાન માટે એક ઓપન મંડી રચવાની વાતો થઈ હતી. કિસાનો માટે વાઈબ્રન્ટ માર્કેટના દિવાસ્વપ્નો બતાવવામાં આવ્યા હતાં. કિસાનોની ઉપજને સ્પેક્યુલેશન યાને કે સટ્ટામાં નહીં બતાવાય એવી ખાતરીઓ અપાઈ હતી, પરંતુ હકીકતમાં કોર્પોરેટ ગૃહો અને કોન્ટ્રાક્ટ ફાર્મિંગને પ્રોત્સાહન મળી રહ્યું છે, જ્યારે કૃષિ ક્ષેત્રની ધરાર અવગણના થઈ રહી છે..